ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 95/53/ΕΚ του Συμβουλίου για τον καθορισμό των αρχών οργάνωσης των επίσημων ελέγχων στον τομέα της διατροφής των ζώων και των οδηγιών 70/524/ΕΟΚ, 96/25/ΕΚ και 1999/29/ΕΚ σχετικά με τη διατροφή των ζώων ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΑΙΤΙΟΛΟΓΙΚΗ ΕΚΘΕΣΗ

Στο άρθρο 251 παράγραφος 2 τρίτη περίπτωση της Συνθήκης ΕΚ καθορίζεται ότι η Επιτροπή δύναται να διατυπώσει γνώμη σχετικά με τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση.

Η Επιτροπή διατυπώνει τη γνώμη της στο σημείο 3 σχετικά με τις πέντε τροπολογίες που προτείνει το Κοινοβούλιο.

I. ΔΙΑΔΙΚΑΣΙΑ

I.1 Στις 21 Μαρτίου 2000, η Επιτροπή υπέβαλε πρόταση στο Συμβούλιο και στο Ευρωπαϊκό Κοινοβούλιο, η οποία βασίζεται στο άρθρο 152 παράγραφος 4 στοιχείο β) της Συνθήκης ΕΚ (COM (2000) 162 τελικό - 2000/0068(COD)), με σκοπό την έγκρισή της μέσω της διαδικασίας συναπόφασης όπως αυτή ορίζεται στο άρθρο 251 της Συνθήκης ΕΚ, για την τροποποίηση της οδηγίας 95/53/ΕΚ του Συμβουλίου της 25ης Οκτωβρίου 1995 για τον καθορισμό των αρχών οργάνωσης των επίσημων ελέγχων στον τομέα της διατροφής των ζώων [1] και της οδηγίας 1999/29/ΕΚ του Συμβουλίου σχετικά με τις ανεπιθύμητες ουσίες και προϊόντα στη διατροφή των ζώων.

[1] ΕΕ L 265 της 08.11.1995 σ.17

I.2 Στις 4 Οκτωβρίου 2000, το Ευρωπαϊκό Κοινοβούλιο διατύπωσε μία πρώτη γνώμη σχετικά με την πρόταση της Επιτροπής και ενέκρινε έκθεση και 26 τροπολογίες (A5-0256/2000). Η Οικονομική και Κοινωνική Επιτροπή γνωμοδότησε στις 20 Σεπτεμβρίου 20002. Στη διάρκεια της συνόδου ολομέλειάς της, η Επιτροπή των Περιφερειών αποφάσισε να μην διατυπώσει γνώμη.

I.3 Την 1η Δεκεμβρίου 2000, αφού αποδέχθηκε τις τροπολογίες που πρότεινε το Ευρωπαϊκό Κοινοβούλιο, η Επιτροπή ενέκρινε τροποποιημένη πρόταση σύμφωνα με το άρθρο 250 της Συνθήκης ΕΚ.

I.4 Κατά τη συνεδρίασή του στις 12 Φεβρουαρίου 2001, το Συμβούλιο ενέκρινε την κοινή θέση του σύμφωνα με το άρθρο 251 της Συνθήκης ΕΚ.

I.5 Στις 15 Μαΐου 2001, το Ευρωπαϊκό Κοινοβούλιο εξέδωσε σε δεύτερη ανάγνωση ευρωπαϊκό νομοθετικό ψήφισμα σχετικά με την κοινή θέση του Συμβουλίου, όπου περιλαμβάνονται πέντε τροπολογίες στην εν λόγω κοινή θέση.

II. ΣΚΟΠΟΣ ΤΗΣ ΟΔΗΓΙΑΣ

Η οδηγία 95/53/ΕΚ καθορίζει τις αρχές που διέπουν τους επίσημους ελέγχους στον τομέα της διατροφής των ζώων. Καλύπτει τόσο τα κοινοτικά προϊόντα όσο και τα προϊόντα τρίτων χωρών. Η οδηγία τέθηκε σε ισχύ το Μάιο του 1998.

Η οδηγία 1999/99/ΕΚ σχετικά με τα ανεπιθύμητα προϊόντα και ουσίες στη διατροφή των ζώων προβλέπει, μεταξύ άλλων, μία διαδικασία ειδοποίησης σχετικά με τη μόλυνση των ζωοτροφών.

Η πρόταση, η οποία ήταν ένα από τα μέτρα ασφάλειας των ζωοτροφών που ανακοινώθηκαν στο Λευκό Βιβλίο της Επιτροπής για την ασφάλεια των τροφίμων, αποσκοπεί στο να συμπληρώσει τις υπάρχουσες νομοθετικές διατάξεις ως εξής:

Τα κράτη μέλη οφείλουν να υιοθετήσουν τα ενδεδειγμένα σχέδια έκτακτης ανάγκης για την αντιμετώπιση σοβαρών κινδύνων στις ζωοτροφές.

Στην περίπτωση σοβαρού κινδύνου για τη δημόσια υγεία, την υγεία των ζώων ή το περιβάλλον, η Επιτροπή είναι σε θέση να λάβει προσωρινά μέτρα προστασίας για τις ζωοτροφές και τα προϊόντα που χρησιμοποιούνται στη διατροφή των ζώων και παράγονται μέσα στην Κοινότητα.

Στο πλαίσιο εναρμονισμένης διαδικασίας, τα κράτη μέλη οφείλουν να ενημερώνουν την Επιτροπή μόλις εντοπιστεί σοβαρή μόλυνση ή κίνδυνος που εξαπλώνεται στις ζωοτροφές και στη διατροφική αλυσίδα ή ενδέχεται να εξαπλωθεί σε άλλες χώρες.

Στην περίπτωση επείγουσας ανάγκης, οι πληροφορίες που συνδέονται με τα προϊόντα διατροφής των ζώων θα ανταλλάσσονται μέσω του υπάρχοντος συστήματος ταχείας ειδοποίησης για τα τρόφιμα.

III. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

III.1. Τροπολογίες που αποδέχεται η Επιτροπή

Τροπολογία 1

Η τροπολογία αντικαθιστά τη λέξη "απολύμανση" στο άρθρο 13 παράγραφος 1 δεύτερη περίπτωση της οδηγίας 1995/53/ΕΚ, με τη λέξη "εξουδετέρωση".

Η αλλαγή αυτή γίνεται αποδεκτή από την Επιτροπή λόγω του ότι επεκτείνει το πεδίο εφαρμογής της οδηγίας έτσι ώστε να περιλαμβάνει ανεπιθύμητες ουσίες οι οποίες ενδεχομένως μπορούν να δημιουργηθούν, π.χ. ως αποτέλεσμα λαθών και ελλείψεων κατά τη διαδικασία παρασκευής (δηλαδή όπου οι ακατάλληλες συνθήκες παρασκευής μπορούν να προκαλέσουν δυσμενείς αλλαγές στη χημική σύνθεση των ζωοτροφών). Τέτοιες ουσίες δεν καλύπτονται από την έννοια της απολύμανσης, η οποία μπορεί να θεωρηθεί ότι ισχύει μόνον για τις ουσίες που προστίθενται στις ζωοτροφές.

Τροπολογία 2

Η τροπολογία αντικαθιστά τη λέξη "απολύμανσης" στο άρθρο 14 παράγραφος 1 της οδηγίας 1995/53/ΕΚ, με την έκφραση "απομάκρυνσης των επιβλαβών ουσιών τους".

Η αλλαγή αυτή γίνεται αποδεκτή από την Επιτροπή για τους ίδιους λόγους με εκείνους που ισχύουν στην περίπτωση της τροπολογίας 1 που προαναφέρθηκε.

Τροπολογία 3

Η τροπολογία αντικαθιστά τη λέξη "μόλυνσης" στο άρθρο 16 στοιχείο β) σημείο (1) της οδηγίας 1995/53/ΕΚ με την έκφραση "ανεπιθύμητων ουσιών".

Η αλλαγή αυτή γίνεται αποδεκτή από την Επιτροπή για τους ίδιους λόγους με εκείνους που ισχύουν στην περίπτωση της τροπολογίας 1 που προαναφέρθηκε.

Τροπολογία 4

Η τροπολογία αντικαθιστά τη λέξη "μόλυνση" με την έκφραση "ανεπιθύμητες ουσίες" και τη λέξη "απολύμανση" με τη λέξη "εξουδετέρωση" αποσκοπώντας στην προσαρμογή του άρθρου 16 στοιχείο β) σημείο (2) της οδηγίας 1995/53/ΕΚ.

Η αλλαγή αυτή γίνεται αποδεκτή από την Επιτροπή για τους ίδιους λόγους με εκείνους που ισχύουν στην περίπτωση της τροπολογίας 1 που προαναφέρθηκε.

Τροπολογία 6 όπως αυτή διατυπώθηκε προφορικά

Το άρθρο 17 παράγραφος 1 της οδηγίας 1995/53/ΕΚ αντικαθίσταται με παρεμφερείς διατάξεις, οι οποίες συμβαδίζουν με την εξέλιξη των νομοθετικών διατάξεων όσον αφορά τις επιτόπιες επιθεωρήσεις της Επιτροπής στον τομέα των μεταδοτικών σπογγωδών εγκεφαλοπαθειών.

III.2. Τροπολογίες που δεν γίνονται δεκτές από την Επιτροπή

Καμία.

IV. Συμπερασματα

Η Επιτροπή αποδέχεται όλες τις τροπολογίες της κοινής θέσης, τις οποίες ψήφισε το Ευρωπαϊκό Κοινοβούλιο.

Λαμβάνοντας υπόψη το άρθρο 250 παράγραφος 2 της Συνθήκης ΕΚ, η Επιτροπή τροποποιεί την πρότασή της όπως αναφέρεται ανωτέρω.